Fl-aħħar, wara aktar minn sena li fiha rajna kampanja mimlija kontroversji, Donald Trump ingħata l-appoġġ tal-Partit Repubblikan biex ikun il-kandidat tagħhom għall-presidenza tal-Istati Uniti fl-elezzjoni ta' Novembru li ġej. Din il-ġimgħa se nagħtu ħarsa lejn il-kontenut tad-diskors li Trump għamel wara li aċċetta din in-nominazzjoni biex nieħdu idea ta' x'ser ikunu l-prijoirtajiet tiegħu jekk isir president. Legat ta' falliment? Trump fetaħ id-diskors billi sostna li l-prijorità tiegħu hija li jwassal lill-pajjiż lura fuq it-triq tas-sigurtà, il-prosperità u l-paċi. Fil-fehma tiegħu l-Istati Uniti għandha tkun ġeneruża, però dan m'għandux isir b'detriment għall-infurzar tal-liġi u l-ordni pubbliku. Huwa sostna illi, jekk il-poplu jagħżel li jagħtih il-presidenza, il-kriminalità u l-vjolenza mhux se jitħallew li jkomplu jirrenjaw fil-pajjiż. Kif għamel kemm-il darba fil-passat, Trump tefa' parti mir-responsabbiltà taż-żieda fil-kriminalità fuq l-immigranti li daħlu fil-pajjiż illegalment. Hawnhekk, huwa semma' li attwalment fl-Istati Uniti hemm madwar 180,000 immigrant illegali b'rekords kriminali li baqgħu fil-pajjiż minkejja li ġew ordnati mill-awtoritajiet biex jitilqu. Fuq il-front ekonomiku, Trump sostna li l-faqar żdied bil-bosta matul il-Presidenza ta' Barack Obama, speċjalment fost il-minoritajiet etniċi. Fost ir-raġunijiet li ta għal dan l-istat ta' fatt, huwa semma' l-kollass tas-settur tal-manifattura li wassal għal defiċit kummerċjali ta' mijiet ta' biljuni ta' dollari bis-sena. Dan seħħ filwaqt li d-dejn nazzjonali żdied minn ftit aktar minn $10.6 triljun għal madwar $19-il triljun – jiġifieri minn madwar €9.67 triljun għal €17.25 triljun jekk wieħed ma jikkunsidrax l-inflazzjoni. Fejn tidħol il-politika barranija, Trump sostna li fi żmien il-presidenza ta' Obama, l-Istati Uniti ġiet umiljata fuq livell internazzjonali f'diversi okkażjonijiet. Fil-fehma tiegħu, din it-triq għan-niżla bdiet meta Hillary Clinton ingħatat il-kariga ta' Segretarju għall-Istat fl-2009. Huwa sostna li sal-2009 l-Istat Iżlamiku lanqas kien fuq il-mappa, il-Libja kienet qegħda tikkopera, l-Eġittu kienet fil-paċi, l-Iraq kienet qegħda tesperjenza tnaqqis fil-vjolenza, l-Iran kienet qegħda tiġi fgata bis-sanzjonijiet u s-Sirja kienet taħt kontroll. Madankollu, fi tmiem il-mandat ta' Clinton fl-2013 is-sitwazzjoni kienet marret lura fuq kull wieħed minn dawn il-fronti. Għaldaqstant, Trump sostna li l-legat tagħha kienu l-mewt, id-distruzzjoni u d-djufija. X'qed jipproponi Trump, però, saħaq li il-legat ta' Obama u Clinton m'għandhomx għalfejn ikunu l-legat tal-Istati Uniti wkoll. Hawnhekk, huwa beda jelenka l-lista ta' prijoritajiet li se jadotta biex ibiddel is-sitwazzjoni attwali b'miżuri li fil-fehma tiegħu jpoġġu l-interessi tal-Istati Uniti fuq quddiem. Fost l-aktar proposti li spikkaw fid-diskors kien hemm dik tal-ekonomija, fejn il-kandidat Repubblikan għall-presidenza wiegħed li jdaħħal miżuri li se joħolqu miljuni ta' postijiet tax-xogħol ġodda. Huwa ppreveda li dawn il-miżuri mhumiex se jkunu popolari mal-interessi finanzjari li ħadu kontroll ta' Hillary Clinton u l-maġġorparti tal-klassi politika Amerikana. Madankollu, Trump esprima d-determinazzjoni li jimplimenta l-aġenda tiegħu minkejja l-oppożizzjoni li qed isib mill-eliti Amerikani. Fost il-miżuri ekonomiċi li semma hemm dak li jbiddel jew jabbanduna d-diversi ftehim kummerċjali multilaterali li fil-fehma tiegħu qegħdin ikissru s-settur tal-manifattura. Minflokhom huwa ppropona li jsiru ftehim bilaterali ma' kull pajjiż li jixtieq jinnegozja b'mod ġust mal-Istati Uniti. Fuq il-front internazzjonali, huwa sostna li l-Presidenza tiegħu se ġġib it-tmiem tal-politika ta' ndħil f'kwistjonijiet interni ta' pajjiżi oħra. Minflok, l-Istati Uniti se taħdem mal-alleati tagħha biex jinqered l-Istat Iżlamiku. Sadanittant, l-influss ta' immigranti, regolari u le, se jkun sospiż meta l-pajjiż ta' oriġini jkun meqjus bħala wieħed li ġie kompromess mit-terroristi. Barra minn hekk, huwa kkonferma l-intenzjoni tiegħu li jibni ħajt bejn l-Istati Uniti u l-Messiku biex l-influss ta' immigranti mill-Amerika Ċentrali u ta' Isfel tkun ikkontrollata aħjar. L-impatt tad-diskors Kollox ma' kollox, Trump offra d-diskors li kien mistenni minnu – wieħed li jattakka r-rekord tal-amministrazzjoni Demokratika filwaqt li jappella lir-Repubblikani biex jingħaqdu wara l-kandidatura tiegħu. Fejn tidħol din tal-ewwel, bosta oppożituri ta' Trump poġġew fid-dubju l-istampa negattiva li huwa ta tal-Presidenza ta' Obama. B'mod partikolari kien imfakkar li l-President attwali wiret ekonomija fuq għarkubtejha b'riżultat tal-kriżi finanzjarja li laqtet lill-pajjiż bejn l-2007 u l-2008. Madankollu, taħt it-tmexxija ta' Obama l-ekonomija stabbilizzat ruħha u nħolqu miljuni ta' postijiet tax-xogħol. Is-suċċess fuq it-tieni front għadu jrid jiġi ġġudikat hekk kif tul il-Konvenzjoni ta' din il-ġimgħa l-wirjiet ta' diżapprovazzjoni għal Trump mir-Repubblikani stess ma naqsux. Iż-żmien jurina jekk il-biljunarju Amerikan jirnexxilux ibiddlilhom il-fehma sa Novembru.